สวัสดีคะ พอดีมีอาการประจำเดือนมาหลายวันมาก มาตังแต่วันที่ 15/8/62 จนถึง 5/9/62 บางครั้งหายไปหนึ่งวันก็มาอีกเคยไปหาแล้วบอกสาเหตุมาจากการฉีดยาคุมแบบ3เดือน ดิฉันเลยอยากทราบว่า มีวิธีไหนบ้างที่จะทำให้ประจำเดือนมาปกติ ปล. คลอดลูกคนแรกกินยาคุมได้1แผงแล้วฉีดยาคุมได้ประมาน3เข็มแล้วเลิกฉีดไปกินได้อีก1แผงกลับมาฉีดเข็มแรกใหม่ ช่วยแนะนำหน่อยค่ะ ทำอย่างไรดีค่ะ ขอบค่ะ
สวัสดีค่ะ หากฉีดยาคุมกำเนิดชนิดที่ฉีด 3 เดือนอยู่ ผลข้างเคียงที่มักพบได้บ่อย คือการมีเลือดออกกะปริดกะปรอย หรืออาจทำให้มีเลือดประจำเดือนมาบ่อย เลือดออกติดต่อกันนาน แต่เมื่อฉีดต่อเนื่องไปซัก 2-3 เข็ม ประจำเดือนมักจะขาดหายไปดังนั้น การที่มีเลือดออกมาตั้งแต่วันที่ 15 ส.ค.ถึง 5 ก.ย. จึงน่าจะเกิดจากผลของการฉีดยาคุมกำเนิดได้ อย่างไรก็ตาม หากมีเลือดออกนานเกินไป อาจทำให้เกิดภาวะโลหิตจางตามมาได้ ดังนั้น ควรไปพบแพทย์เพื่อพิจารณาทานยาฮอร์โมนเอสโตรเจนเสริม หรือทานยาคุมกำเนิดควบคู่ไปด้วยก่อนซักระยะ เพื่อให้เลือดหยุดไหล แล้วจึงหยุดทานยาคุม หากหยุดแล้วยังคงมีเลือดไหลอีก ก็ต้องไม่ไปฉีดยาคุมกำเนิดต่อ และควรหาวิธีคุมกำเนิดอื่นๆ แทน เช่น ยาเม็ดคุมกำเนิด หรืออาจเลือดยาฉีดคุมกำเนิดชนิดที่ฉีดทุก 1 เดือนก็ได้ ซึ่งจะเป็นชนิดฮอร์โมนรวมคล้ายกับยาเม็ดคุมกำเนิด จึงไม่ได้ทำให้เกิดผลข้างเคียงในเรื่องของการมีเลือดออกผิดปกติแบบยาฉีดชนิดที่ฉีดทุก 3 เดือน